Hans Christian Schmidt (V), 2002-03-11:
Det er jo tankevækkende, og hr. Ole M. Nielsen kom jo meget tæt på til sidst.
Da måtte der alligevel en op og sige, at nu måtte det frem, at der var regeringer før denne her, der havde fremsat sådan nogle forslag sammen.
Det er jo klart, at man vel har frygtet sekundet, hvor der også var nogle, der fik lov at komme på talerstolen, som har været herinde lidt mere end 3 måneder.
Det er jo nu, man så skal høre efter, når man er i de der lidt nyere stillinger, så man husker at få det lært nu, at det jo ikke var noget, der opstod de sidste 3 måneder.
Jeg er nødt til at spørge igen.
Jeg vil gerne vide det fra de folk, der har været oppe på talerstolen: Er det en linje?
Er det sådan, at man er opmærksom på det her, eller er det lige miljøområdet, man har udvalgt?
Er det en linje, man har gennemført, hvis vi kigger på eksempelvis indenrigs- og sundhedsområdet?
Har man også her gjort opmærksom på det, når der var store forskelle på de der råd, nævn og puljer, der skulle nedlægges?
Har man gjort det på erhvervs- og økonomiområdet?
Jeg vil gerne vide det, for det er jo en vigtig melding
at få i dag, om det er noget, man har gjort ved de andre også, sådan at vi kan diskutere, om man skal lægge op til det her. Jeg er jo helt sikker på, at der ikke er nogen, der er i tvivl herinde. Når man sådan går op og markerer sig på talerstolen, så ved man jo præcis, om det er en linje, der ligger også i de andre ministerier, eller om det helt tilfældigt kun lige er Miljøministeriet. For mig er det i hvert fald vigtigt at vide, og jeg tror, at vi må sige til hinanden, at nogle af forslagene jo har været oppe til behandling i Folketingssalen.
Jeg beder bare om lige at måtte spørge: Har man så gjort opmærksom på de samme forhold?
For ellers ligner det jo simpelt hen, at man har fundet miljøområdet og har sagt: Det er dér, det gynger bedst, så nu tager vi det.
Jeg vil bare vide, om det er sådan.
Jeg spørger kun til det, fordi det i hvert fald for mig er vigtigt.
Så vil jeg godt sige lidt om de andre ting.
Jeg er nødt til lige at sige lidt om vand.
Jeg forstår det omkring Vandfonden, og nu er det jo synd, at hr. Carsten Hansen ikke er her, for han havde jo ellers megen opmærksomhed med hensyn til den her forskning.
Men er det ikke sådan, at vi kunne få Socialdemokratiets ordfører eller en af de andre til at komme op og fortælle: Hvad var beløbet til forskning i 1997?
Hvad var det i 1998?
Hvad var det i 1999?
Hvad var det i 2000?
Er det ikke rigtigt, at når man skal hen til de 6 mio. kr., så nævner man kun 2001, for så når man det lige?
Men er det ikke rigtigt, at i 1997 var der afsat 3 mio. kr., i 1998 var der afsat 3 mio. kr., i 1999 var der afsat 3 mio. kr., og i år 2000 var der afsat 3 mio. kr.?
Så var der 6 mio. kr., og nu er der 3 mio. kr. igen.
Så skal jeg høre på, at man står og siger til en ordfører fra Dansk Folkeparti, at man har kæmpet for det her.
Ja, man har i hvert fald bragt niveauet hen på det niveau - det vil jeg gerne kvittere for - som den tidligere regering også fandt var i orden i 1997, 1998, 1999 og 2000. Jeg synes simpelt hen ikke, at det er rimeligt, at man nu går hen og begynder at køre på 2001, når nogle af dem, der diskuterer hernede, er vidende om, hvad beløbet var i de andre år.
Det ville have været mere fair, at man havde sagt: Vi havde fået det op i 2001, men vi erkender, at i de andre år var det 3 mio. kr.
Så det kan jo ikke have være noget med, at man har syntes, at det var helt forfærdeligt med de 3 mio. kr.
Hvorfor holdt man det så i alle de år på 3 mio. kr.?
Defor synes jeg, at det er en underlig måde, man gør det på.
Så har jeg ladet mig fortælle noget om Vandfonden.
Den diskussion, vi har herinde, drejer sig jo om, at man skulle sikre det, og det er jeg meget enig i.
Jeg skal gerne sige det nok engang, at hele meningen jo netop var, at det skulle være sådan, at fra 1997 ville man sørge for at give pengene til brønde, altså den decentrale vandforsyning.
Men vi har jo lavet et tjek fra Vandfondens registreringssystem, der viser, at godt 90 pct. af ansøgningerne er gået til tilslutning til et andet værk og
ikke til en ny boring
90 pct. af midlerne er brugt til det.
Jeg skal minde om, hvor mange andre mennesker der selv skal betale deres tilslutning til et værk.
Det er mange.
Derfor kan jeg da undre mig lidt over, om det ligger i det forslag, som blev fremsat for kort tid siden.
Er det sådan, at alle andre, der betaler, skal betale til nogens tilslutning til vandforsyning?
Jeg spørger kun, for det er da lidt interessant at få at vide.
Men jeg forstår, når vi trækker ud her, at 90 pct. har drejet sig om tilslutning til et andet værk.
Jeg kan godt forstå, at det ikke har været til brønde, for det er nemlig vanskeligt og dyrt at renovere brønde eller boringer, så de er i stand til at levere vand af god kvalitet.
Men jeg siger bare, at det er en lidt underlig tanke, at man så pludselig nu skal til at stå og sige: Hvad er det så i grunden?
Jeg vil gerne spørge: Hvad var der før 1997?
Før 1997 havde vi jo ikke Vandfonden.
Vandfonden kom i 1997.
Jeg må da bare sige, at jeg er stolt over at vide, at jeg er helt sikker på, at hvis der er noget, danskerne vil betale til, så er det rent drikkevand.
Men jeg er nødt til at sige, at når 90 pct. af midlerne er brugt til tilslutning til et andet værk og ikke til en ny boring, så er der altså mange andre mennesker, der skal betale for at blive tilsluttet. Sådan er det jo.
Men jeg vil gerne sige, at jeg tilslutter mig de ordførere, der siger, at nu kommer det så i udvalget, og i udvalget kan man jo diskutere, om det skal deles.
Jeg har da været med til at dele forslag, også selv om det ikke kunne lade sig gøre, som hr. Ole M. Nielsen sagde lige før, men det foregår da i udvalget.
Så kan man da diskutere det.
For ellers er det jo lidt ærgerligt, hvis det kun lige skal være et enkelt område, der skal tages ud.
Jeg kan i hvert fald ikke forstå, hvad hensigten skulle være med det. Men jeg er nødt til at sige til de spørgsmål, der har været, at det jo ikke er nogen hemmelighed, at regeringen har fundet det nødvendigt at foretage væsentlige omprioriteringer af anvendelse af statens midler.
Der skal tilvejebringes finansiering, som vi har sagt nogle gange, til en række vigtige områder, og derfor er der så nogle nedprioriteringer eller omprioriteringer.
Jeg har faktisk mange gange gennemgået mine holdninger
også til Den Grønne Jobpulje, og jeg er sikker på, at vi også kommer til det her.
Men jeg vil godt stille et spørgsmål til hr. Keld Albrechtsen.
Han er her ikke nu, men det er jo lidt ærgerligt, for jeg troede sådan set, det var meningen, at vi skulle diskutere, for det, hr. Keld Albrechtsen lagde op til, var, at nu håbede han, at når ministeren kom på talerstolen, så kunne vi komme til at diskutere det her.
Og nu kan jeg forstå, at hr. Keld Albrechtsen er gået. Det er jo lidt ærgerligt, at jeg først skal stå og få de ord sendt ned om, hvorvidt vi kan komme i en diskussion, og når jeg så er klar til at tage diskussionen, kan vi ikke komme til det.
Men jeg må bare konstatere, at det jo er lidt ærgerligt, og så må vi håbe, at vi ved en anden lejlighed kan få den, men det er jo meningsløst at begynde at diskutere det, når nu hr. Keld Albrechtsen ikke er her.
Så vil jeg kun sige, at vi altså har valgt at slå dem her sammen, fordi for os at se har det været den måde, man samlede dem på, idet de hørte til Miljø- og Planlægningsudvalget.
Jeg synes ligesom de ordførere, der har sagt det, at vi jo kan tage en snak om det, og det må udvalgets medlemmer jo gøre i udvalget, og hvis man ønsker, at ministeren skal komme over til et møde og diskutere det, gør jeg det gerne.
Jeg vil godt lige sige om den udviklingspulje på 3 mio. kr., at vi er opmærksomme på, at der kan være problemstillinger inden for vandforsyningsområdet, hvor en samlet og central udviklingsindsats er den bedste løsning.
På den baggrund var det, at man besluttede at afsætte 3 mio. kr. årlig til drikkevandsprojektet.
Projekterne kan spænde fra rent faglige til administrative projekter, men uanset projekttyper vil alle projekterne skulle bidrage til at belyse generelle problemstillinger, der knytter sig til den fremtidige vandforsyning.